*N 1 hավելված*

*ՀՀ կառավարության 2024 թվականի*

*-ի N -Լ որոշման*

**Հարկային վարչարարության բարեփոխումների ռազմավարություն**

**Երևան 2024թ.**

Բովանդակություն

[**I.** **Ներածություն** 3](#_Toc159857737)

[**II.** **Ամփոփ ներկայացում** 5](#_Toc159857738)

[**III.** **Հարկային վարչարարության բարեփոխումների ռազմավարական ուղղություններ** 13](#_Toc159857739)

[**IV.** **Հարկային վարչարարության բարեփոխումների ռազմավարական նպատակներ** 19](#_Toc159857740)

[**V.** **Ռազմավարության իրագործման հնարավոր ռիսկեր** 33](#_Toc159857741)

[**VI.** **Ռազմավարության մոնիթորինգ, հաշվետվողականություն և գնահատում** 35](#_Toc159857742)

[**VII.** **Ամփոփում** 36](#_Toc159857743)

# **Ներածություն**


Հայաստանի Հանրապետության կառավարության 2021 թվականի օգոստոսի 18-ի N 1363-Ա որոշմամբ հաստատված գործունեության ծրագրով (այսուհետ՝ Կառավարության գործունեության ծրագիր) Հայաստանի Հանրապետության կառավարությունը (այսուհետ՝ Կառավարություն) հանձնառել է հարկային քաղաքականության ու վարչարարության շարունակաբար բարելավմամբ ու պարզեցմամբ նվազագույնի հասցնել ստվերային տնտեսությունը և ապահովել հավասար պայմաններ տնտեսական կյանքի բոլոր մասնակիցների համար։ Կառավարության նախաձեռնած հարկային քաղաքականության բարեփոխումները նպաստելու են բիզնես միջավայրի մրցունակության բարձրացմանը և, միաժամանակ, պետական բյուջեով սահմանված հարկային եկամուտների ապահովմանը, իսկ ընկալելի, կանխատեսելի և համաչափ հարկային վարչարարությամբ արմատավորվելու է հարկերի վճարման կամովիությունը։

Հարկ է նշել նաև, որ Կառավարության 2019 թվականի դեկտեմբերի 12-ի N 1830-Լ որոշմամբ հաստատվել է Հայաստանի Հանրապետության պետական եկամուտների կոմիտեի զարգացման և վարչարարության բարելավման ռազմավարությունը, որով սահմանվել են թվայնացված ծառայությունների մատուցմանը, վարչարարության արդյունավետության բարձրացմանն ու եկամուտների ավելացմանը, մարդկային ռեսուրսների կառավարման համակարգի բարելավմանը, հանրության հետ երկխոսության մակարդակի բարելավմանն ուղղված ռազմավարական նպատակներ:

Կառավարության գործունեության ծրագրով նախատեսված՝ հարկային վարչարարության բարեփոխումների ուղղությամբ իրականացվող նախաձեռնությունների համակարգված ընթացքը և արդյունավետ իրագործումն ապահովելու, ինչպես նաև հարկային մարմնի շարունակական զարգացմանը միտված ուղղություններ սահմանելու նպատակով մշակվել է Հայաստանի Հանրապետության պետական եկամուտների կոմիտեի հարկային վարչարարության բարեփոխումների սույն ռազմավարությունը (այսուհետ՝ Ռազմավարություն): Ռազմավարությունը բխում է Կառավարության գործունեության ծրագրից, ներառում է Կառավարության ռազմավարական փաստաթղթերով սահմանված հարկային վարչարարությանն առնչվող ուղենիշներ, ինչպես նաև միջազգային կազմակերպությունների հետ համագործակցության ծրագրերով ստանձնած պարտավորություններ:

Ռազմավարությամբ ներկայացվում են առաջիկա տարիների հարկային ծառայության առաքելությունն ու տեսլականը, ինչպես նաև դրանց իրագործմանն ուղղված ռազմավարական նպատակներն (առաջնահերթությունները) ու միջոցառումները։ Ռազմավարության շահառուներն են հանդիսանում Հայաստանի Հանրապետությունը և հարկ վճարողները, որոնց միջև երկխոսության ու համագործակցության ընդլայնմանն է ուղղված սույն փաստաթուղթը (Գծապատկեր 1):

**Գծապատկեր 1. Ռազմավարության իրագործման շահառուները և ակնկալվող արդյունքները**



**Պետությունը հարկ վճարողի համար**

**Հարկ վճարողը պետության համար**

**Աջակցություն հարկ վճարողներին**

**Արդյունավետ հարկային քաղաքականություն**

**Արդյունավետ հարկային վարչարարություն**

**Պարտավորությունների ճշգրիտ ու ժամանակին հայտարարագրում**

**Հարկերի ժամանակին վճարում**

* կարիքների վրա հիմնված, նորարարական տեխնոլոգիաներով ծառայություններ,
* իրազեկում
* հավասար ու արդարացի հարկման կանոնների ապահովում,
* ներդրումային գրավչության բարձրացում,
* ձեռներեցության խթանում
* ռիսկերի վրա հիմնված վարչարարություն՝ անհարկի միջամտության բացառում,
* վարչարարական ընթացակարգերի պարզեցում

Ռազմավարությանը կից ներկայացվում է նաև ռազմավարական նպատակների իրագործմանն ուղղված միջոցառումների ծրագիրը՝ յուրաքանչյուր միջոցառման ֆինանսական գնահատականով, միջոցառումների կատարման արդյունքային ցուցանիշներով, կատարողականության ցուցիչներով, որոնք հնարավորություն կտան վերլուծել Ռազմավարության իրագործման ընթացքն ու գնահատել, թե որքանով են իրագործվել սահմանված նպատակները:

# **Ամփոփ ներկայացում**

1. Իր գործունեության ծրագրով Կառավարությունը նպատակադրել է բարելավել հարկեր/ՀՆԱ ցուցանիշն առնվազն 2.6 տոկոսային կետով՝ 2026 թվականին այն հասցնելով առնվազն 25 տոկոսի։ Այս նպատակի իրագործման համար, ի թիվս այլ ուղղությունների, Կառավարության գործունեության ծրագրով սահմանվել են հարկային վարչարարության բարելավման ուղղությունները, որոնցից են, մասնավորապես.
2. բարեխիղճ տնտեսավարող սուբյեկտների համար պարզեցված հարկային ընթացակարգերի ներդրում և ընդլայնում՝ արմատավորելով հարկ վճարողների կողմից հարկային պարտավորությունները կամավորությամբ կատարելու սկզբունքը և առավել ամրապնդելով պետություն-հարկ վճարող գործընկերային հարաբերությունները,
3. էլեկտրոնային կառավարման համակարգերի կատարելագործում, որի շնորհիվ կբարելավվի հարկ վճարողներին մատուցվող ծառայությունների որակը, կընդլայնվի փոխանակվող տեղեկությունների ծավալն ու կբարձրացվի դրանց անվտանգությունը, կկրճատվի ծառայությունների մատուցման ժամանակը,
4. հարկային հսկողության արդյունավետության բարձրացում՝ ռիսկերի կառավարման համակարգերի կատարելագործմամբ հարկ վճարողների դասակարգման և թիրախային հսկողության ապահովման միջոցով,
5. փոքր ու միջին տնտեսավարող սուբյեկտների համար պարզեցված հարկային վարչարարության ապահովում և փաստաթղթաշրջանառության կարգավորում,
6. ստվերային շրջանառությունների կրճատման նպատակով՝ տնտեսությունում բոլոր գործարքների լիարժեք փաստաթղթավորման ապահովում, որը հնարավորություն կտա երաշխավորել հավասար մրցակցային միջավայրի ձևավորումը,
7. Պետական եկամուտների կոմիտեի գործունեության թափանցիկության և հաշվետվողականության ընդլայնում, մասնագիտական կարողությունների կատարելագործում:
8. Կառավարության 2019 թվականի դեկտեմբերի 12-ի N 1830-Լ որոշմամբ հաստատված՝ Հայաստանի Հանրապետության պետական եկամուտների կոմիտեի զարգացման և վարչարարության բարելավման ռազմավարությամբ իրականացվել են հարկ վճարողներին մատուցվող ծառայությունների բարելավմանը, հարկային պարտավորությունների համար ծախսվող ռեսուրսների կրճատմանն ու վարչարարության կատարելագործմանն ուղղված մի խումբ միջոցառումներ, որոնցից հատկանշական են, մասնավորապես.
9. *ավելացված արժեքի հարկի և ակցիզային հարկի միասնական հաշվարկում ավելացված արժեքի հարկի ինքնաշխատ լրացման (pre-filing) համակարգի ներդրում,*
10. *դրոշմանիշային վճարի գծով չկատարված պարտավորությունների գանձման վարույթների հարուցման և վարչական ակտերի կայացման էլեկտրոնային գործիքակազմի ներդրում,* որի նպատակն է նշված գործընթացում ծախսվող ռեսուրսների, մարդկային գործոնի ազդեցության կրճատումը, հարկ վճարողների հետ անմիջական շփումների արդյունքում՝ կոռուպցիոն ռիսկերի նվազեցումը,
11. *հիպոտեկային վարկի սպասարկման համար վճարվող տոկոսների գումարների վերադարձի էլեկտրոնային հարթակի ներդրում,* որի արդյունքում էականորեն կրճատվել են եկամտային հարկի վերադարձի ժամկետները, ինչպես նաև այդ գործընթացի համար ծախսվող վարչարարական ռեսուրսները,
12. *վերանայվել է օրինապահ հարկ վճարողի հավաստագրի տրամադրման համակարգը, ներդրվել է նոր համակարգ՝ համապատասխան կարգավորումներ սահմանելով նաև Հայաստանի Հանրապետության հարկային օրենսգրքով,* որի համաձայն, մասնավորապես, օրինապահ հարկ վճարողի հավաստագիր ստացած հարկ վճարողների համար կրճատվում են միասնական հաշվին գումարների վերադարձի ժամկետները, հարկային մարմնի բողոքարկման հանձնաժողով ներկայացված դիմում-բողոքների քննության ժամկետները,
13. *իրականացվել են ավելացված արժեքի հարկի, շահութահարկի և եկամտային հարկի գծով հարկային ճեղքի գնահատման աշխատանքներ,*
14. *իրականացվել են հարկային տեղեկատվության փոխանակման գործընթացները միջազգային ստանդարտներին համապատասխանեցմանն, ինչպես նաև Հարկման բազայի խեղաթյուրման և շահույթների տեղաշարժի (BEPS) ծրագրի նվազագույն ստանդարտների ներդրմանն ուղղված աշխատանքներ,*
15. *էլեկտրոնային առևտրի հարկային հսկողության մեխանիզմների կատարելագործման նպատակով՝ համապատասխան փոփոխություններ և լրացումներ են կատարվել Հայաստանի Հանրապետության հարկային օրենսգրքում,*
16. *օրենսդրական փոփոխությունների արդյունքում ստուգումների և ուսումնասիրությունների փաստաթղթերը, ինչպես նաև վերլուծությունների, կամերալ ուսումնասիրությունների արդյունքների հարկ վճարողներին ծանուցման գործընթացը ամբողջությամբ տեղափոխվել է էլեկտրոնային հարթակ: Այդ փաստաթղթերը հարկ վճարողներին ուղարկվում և վերջիններիս կողմից ստացվում են էլեկտրոնային եղանակով` հարկ վճարողների էլեկտրոնային անձնական գրասենյակի միջոցով,*
17. *օրենսդրական փոփոխությամբ հանվել է ֆիզիկական անձանց կողմից ավտոմեքենաների օտարման դեպքում եկամտային հարկի հաշվարկման և հարկային մարմին համապատախան հաշվարկների ներկայացման անհրաժեշտությունը: Դրա փոխարեն սահմանվել է պետական տուրքի վճարում ՀՀ ոստիկանությունում,*
18. *նախատեսվել է հարկային և մաքսային մարմնի բողոքարկման հանձնաժողով ներկայացված դիմում-բողոքի քննության գրավոր ընթացակարգ, եթե առկա չեն գործի փաստական հանգամանքների պարզաբանման համար անհրաժեշտ պատճառներ,*
19. *օրենսդրական փոփոխությամբ.*

*ա) ուժը կորցրած են ճանաչվել հարկային տարվա ընթացքում հսկիչ դրամարկղային մեքենաների շահագործման կանոնների երրորդ խախտումը կատարելու հիմքով կազմակերպություններին, անհատ ձեռնարկատերերին և նոտարներին շրջանառության հարկ վճարող համարվելուց դադարելու, իսկ միկրոձեռնարկատիրության սուբյեկտներին՝ այդպիսին չհամարվելու դրույթները,*

*բ) ուժը կորցրած է ճանաչվել hսկիչ դրամարկղային մեքենաների շահագործման կանոնների խախտման 2-րդ և ավելի անգամ խախտումների հիմքով կազմակեր­պությունների, անհատ ձեռնարկատերերի գործունեությունը կասեցնելու հետ կապված դրույթները:*

1. Աղյուսակ 1-ում ներկայացված են 2023թ. փաստացի և 2024-2027թթ. համար կանխատեսվող մակրոտնտեսական ցուցանիշները[[1]](#footnote-1)։ Ներկայացված մակրոտնտեսական ցուցանիշների իրագործելիությունն ուղղակիորեն կախված է Ռազմավարության իրագործումից.

**Աղյուսակ 1. Մակրոտնտեսական ցուցանիշները**

|  |  |  |  |  |  |  |
| --- | --- | --- | --- | --- | --- | --- |
|  | մլրդ ՀՀ դրամ | | | | | |
| *N* | *Ցուցանիշ[[2]](#footnote-2)* | 2023 | 2024 | 2025 | 2026 | 2027 |
| *1* | *Անվանական ՀՆԱ* | 9,502.8 | 10,375.1 | 11,327.6 | 12,367.4 | 13,502.8 |
| *2* | *Անվանական ՀՆԱ-ի հավելաճի տեմպ, %* | 11.8 | 9.2 | 9.2 | 9.2 | 9.2 |
| *3* | *Փաստացի հարկային եկամուտներ և պետական տուրքեր (ներառյալ եկամտային հարկի վերադարձը), այդ թվում՝* | 2,273.9 | 2,548.0 | 2,866.8 | 3,210.4 | 3,579.4 |
| *3.1* | *Եկամտային հարկի վերադարձ* | 51.9 | 72.0 | 84.1 | 96.1 | 105.1 |
| *4* | *Փաստացի հարկային եկամուտների և պետական տուրքերի հավելաճի տեմպ, %* | 15.9 | 12.1 | 12.5 | 12.0 | 11.5 |
| *5* | *Փաստացի հարկեր / ՀՆԱ հարաբերակցություն, %* | 23.9 | 24.6 | 25.3 | 26.0 | 26.5 |
| *6* | *Հարկային վարչարա­րու­թյան արդյունավետության գործակցի համար ընտրված ծախսեր[[3]](#footnote-3)* | 26,9 | 29,5 | 33,3 | 33,3 | 33,4 |
| *7* | *Հարկային վարչարարության արդյունավետության գործակից, %[[4]](#footnote-4)* | 1.18 | 1.16 | 1.16 | 1.04 | 0.93 |

1. 2024 թվականի Պետական եկամուտների կոմիտեի կողմից ներկայացված արդյունքային ցուցանիշների մեջ 2026 թվականին հարկեր/ՀՆԱ հարաբերակցության ցուցանիշն առանց եկամտային հարկի վերադարձի թիրախավորվել է 25.2 տոկոս, իսկ եթե հաշվի առնենք նաև վարկառուներին և համավարկառուներին եկամտային հարկի վերադարձը, ապա ակնկալվում է հարկեր/ՀՆԱ հարաբերակցությունը 2026 թվականին հասցնել 26.0 տոկոսի:

2019-2023թթ. փաստացի և 2024թ. պետական բյուջեի հիմքում դրված մակրոտնտեսական ցուցանիշները բերված են Աղյուսակ 2-ում, որից երևում է, որ 2019-2023թթ. արդյունքներով անվանական ՀՆԱ-ն 2019թ. 6.5 տրլն ՀՀ դրամից աճել է 3.0 տրլն ՀՀ դրամով կամ 45.2 տոկոսով: Նշված տարիների անվանական ՀՆԱ-ի միջին աճը կազմել է 9.9 տոկոս, իսկ իրականինը՝ 5.5 տոկոս: 2023 թվականին նախորդ տարվա համեմատ արձանագրվել է ՀՆԱ-ի անվանական և իրական աճ՝ 11.8 տոկոս և 8.7 տոկոս, իսկ 2022թ.՝ 21.6 տոկոս և 12.6 տոկոս: Նշված ժամանակահատվածի համար ՀՆԱ-ի ինդեքս-դեֆլյատորը կազմել է միջինում 4.1 տոկոս: 2023 թվականին հարկային և մաքսային մարմինների կողմից ապահովվել են 2,221.9 մլրդ ՀՀ դրամի չափով հարկային եկամուտներ և պետական տուրքեր առանց եկամտային հարկի վերադարձի, որը 296.0 մլրդ ՀՀ դրամով կամ 15.4%-ով ավել է 2022 թվականի նույն ցուցանիշից, իսկ ներառյալ վարկառուներին և համավարկառուներին եկամտային հարկի վերադարձը՝ ապահովվել են 2,273.9 մլրդ ՀՀ դրամի չափով հարկային եկամուտներ և պետական տուրքեր, որը 311.4 մլրդ ՀՀ դրամով կամ 15.9%-ով ավել է 2022 թվականի նույն ցուցանիշից:

Հարկեր/ՀՆԱ հարաբերակցության ցուցանիշը, որը հանդիսանում է հարկային վարչարարության արդյունավետության գնահատման հիմնական ագրեգացված ցուցանիշ, առանց եկամտային հարկի վերադարձի 2019-2023թթ. միջինում կազմել է 22.70 տոկոս, իսկ 2023 թվականին՝ 23.38 տոկոս: Եթե այս ցուցանիշի հաշվարկման համար հաշվի առնենք նաև վարկառուներին և համավարկառուներին եկամտային հարկի վերադարձված գումարները, ապա համադրելի հարկեր/ՀՆԱ հարաբերակցության ցուցանիշը 2019-2023թթ. միջինում կազմել է 23.03 տոկոս, իսկ 2023 թվականին՝ 23.93 տոկոս: Ընդհանուր առմամբ 2023 թվականին Պետական եկամուտների կոմիտեի կողմից վերահսկվող հարկային եկամուտների և պետական տուրքերի փաստացի աճը պայմանավորող հիմնական գործոններ են հանդիսացել տնտեսական ակտիվության, ներմուծումների և արտահանումների աճը, հարկունակ ոլորտների իրացման շրջանառությունների, աշխատատեղերի ու միջին աշխատավարձի ավելացումը, վարչարարության արդյունավետության բարձրացման հաշվին հարկային հսկողության և կանխարգելիչ միջոցառումների արդյունքում հավաքագրված լրացուցիչ մուտքերի աճը:

Հատկանշական է այն հանգամանքը, որ Պետական եկամուտների կոմիտեի կողմից լիարժեքորեն և անխափան ապահովել է հարկերի հետ վերադարձի գործընթացը։ Մասնավորապես՝ 2023 թվականի հունվար-դեկտեմբեր ամիսների ընթացքում հավաքագրված գումարներից հարկ վճարողներին վերադարձվել է ԱԱՀ-ի գծով շուրջ 288.4 մլրդ ՀՀ դրամ (կամ 2022 թվականի համեմատ 35,4%-ով ավել), իսկ վարկառուներին և համավարկառուներին վերադարձված եկամտային հարկի գծով` շուրջ 51.9 մլրդ ՀՀ դրամ գումար (կամ 2022 թվականի համեմատ 42,3%-ով ավել)։ Ընդհանուր առմամբ 2023 թվականին ԱԱՀ, եկամտային հարկի և ակցիզային հարկի գծով վերադարձը կազմել է 361.9 մլրդ ՀՀ դրամ (99.8 մլրդ ՀՀ դրամով կամ 38,1%-ով ավել, քան 2022 թվականին) այն դեպքում, երբ հարկային եկամուտների և պետական տուրքերի առանց եկամտային հարկի վերադարձի աճը կազմել է 296.0 մլրդ ՀՀ դրամ կամ 15,4%։

Վերջին 5 տարիների մակրոտնտեսական ցուցանիշները ներկայացված են աղյուսակ 2-ում։

**Աղյուսակ 2.** **Վերջին 5 տարիների մակրոտնտեսական ցուցանիշները**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| ՑՈՒՑԱՆԻՇԸ | 2019 | | 2020 | | 2021 | | 2022 | | 2023 | | 2024 |
| **Կանխ. Բյուջե** | **Փաստ** | **Կանխ. Բյուջե** | **Փաստ** | **Կանխ. Բյուջե** | **Փաստ** | **Կանխ. բյուջե** | **Փաստ** | **Կանխ. բյուջե** | **Փաստ** | **Կանխ. բյուջե** |
| Անվանական ՀՆԱ, մլրդ ՀՀ դրամ | **6756.2** | **6543.3** | **7095.1** | **6181.9** | **6395.3** | **6991.8** | **7869.4** | **8,501.4** | **9,317.9** | **9,502.8** | **10,516.1** |
| Անվանական ՀՆԱ-ի աճի տեմպը | **109.1** | **108.7** | **108.0** | **94.5** | **105.3** | **113.1** | **111.9** | **121.6** | **112.4** | **111.8** | **111.3** |
| Իրական ՀՆԱ-ի աճի տեմպը | **104.9** | **107.6** | **104.9** | **92.8** | **103.2** | **105.8** | **107.0** | **112.6** | **107.0** | **108.7** | **107.0** |
| ՀՆԱ-ի ինդեքս-դեֆլյատոր | **104.0** | **101.1** | **103.0** | **101.8** | **102.0** | **106.9** | **104.6** | **108.0** | **105.0** | **102.8** | **104.0** |
| Հարկեր | **1401.9** | **1464.3** | **1607.8** | **1385.2** | **1440.1** | **1586.9** | **1843.9** | **1,926.0** | **2,203.7** | **2,221.9** | **2,541.6** |
| Հարկեր/ՀՆԱ | **20.75** | **22.38** | **22.66** | **22.41** | **22.52** | **22.70** | **23.43** | **22.65** | **23.65** | **23.38** | **24.17** |
| [[5]](#footnote-5)Հարկերի սահունության գործակից[[6]](#footnote-6) | **-** | **1.87** | **-** | **0.98** | **-** | **1.11** | **-** | **0.99** | **-** | **1.30** | **-** |
| Հարկեր (ներառյալ եկամտային հարկի վերադարձը) | **-** | **1472.2** | **-** | **1398.5** | **-** | **1609.6** | **-** | **1,962.5** | **-** | **2,273.9** | **2,613.6** |
| Հարկեր/ՀՆԱ (ներառյալ եկամտային հարկի վերադարձը) | **-** | **22.50** | **-** | **22.62** | **-** | **23.02** | **-** | **23.08** | **-** | **23.93** | **24.85** |
| [[7]](#footnote-7)Հարկերի սահունության գործակից (ներառյալ եկամտային հարկի վերադարձը) | **-** | **1.90** | **-** | **0.91** | **-** | **1.15** | **-** | **1.02** | **-** | **1.35** | **-** |

# **Հարկային վարչարարության բարեփոխումների ռազմավարական ուղղություններ**


1. Տեղեկատվական և հաղորդակցության տեխնոլոգիաների, ինչպես նաև՝ սոցիալ-տնտեսական ոլորտի զարգացումները, դրան զուգահեռ՝ նաև բիզնես հանրության ակնկալիքները պահանջում են շարունակաբար կատարելագործել վարչարարությունը, բարելավել և ընդլայնել հարկ վճարողներին մատուցվող ծառայությունները: Բացի նշվածից, հարկային համակարգի կայունության ու կանխատեսելիության ապահովումը, վարչարարության պարզեցումն ու կատարելագործումը կարևոր գործոններ են ձեռնարկատիրական գործունեության խթանման, կամավոր կարգապահության մակարդակի բարելավման, իսկ արդյունքում՝ նաև պետական բյուջեի կայուն եկամուտների ապահովման տեսանկյունից: Նշված խնդիրների լուծման նպատակով սահմանվում են հարկային վարչարարության բարեփոխումների հետևյալ առաքելությունը, տեսլականը, նպատակները և այդ նպատակների իրագործմանն ուղղված միջոցառումները.
2. ***Ռազմավարությամբ սահմանված առաքելությունն է՝*** հարկային մարմինը՝ միջազգայնորեն մրցունակ կառույց, վստահելի գործընկեր օրինապահ հարկ վճարողների համար ու արդյունավետ՝ հանրության բարեկեցության ապահովման գործընթացում ներդրման տեսանկյունից,
3. ***Հարկային ծառայության տեսլականն է*** հարկային կամավոր կարգապահության ամրապնդումը՝ բարձրորակ ծառայությունների մատուցմամբ, ռիսկերի կառավարման արդյունավետ համակարգի ու մոտիվացված, արդյունավետ և պրոֆեսիոնալ անձնակազմի միջոցով,
4. ***Հարկային ծառայության հիմնական արժեքներն են՝***

***օրինականություն և հավասարություն***` հարկային մարմինն իր գործառույթների իրականացման ժամանակ առաջնորդվելու է բացառապես օրենսդրության պահանջներով՝ ապահովելով հարկային պարտավորությունների ամբողջ ծավալով և ժամանակին կատարումը,

***թափանցիկություն և վստահություն***՝ հարկային մարմնի գործունեությունը լինելու է օրենսդրությամբ սահմանված շրջանակներում՝ բաց և վերահսկելի հանրության կողմից, հարկային մարմինն ապահովելու է հարկ վճարողներին ժամանակին իրազեկումը՝ նպաստելով իր գործունեության նկատմամբ վստահության ու գոհունակության մակարդակի բարձրացմանը,

***պրոֆեսիոնալիզմ***՝ հարկային մարմինն իր գործառույթներն իրականացնելու է ճշգրիտ և արդյունավետ՝ ապահովելով հարկային ծառայողների կարողությունների մշտական կատարելագործումը,

1. ***Հարկային վարչարարության բարեփոխումների նպատակներն են՝***



Հարկային կարգապահության ռիսկերի կառավարման կարողությունների զարգացմամբ՝ հարկային վարչարարական ճեղքի կրճատում

Հարկային կարգապահության ամրապնդմանն ուղղված հարկային օրենսդրության կատարելագործում

Մարդկային ռեսուրսների և ներքին կառավարման համակարգերի կատարելագործում

Հարկային մարմնի էլեկտրոնային կառավարման համակարգերի կատարելագործում

Հաճախորդակենտրոն ծառայությունների ներդրում

1. ***Հարկային վարչարարության բարեփոխումների իրագործման հիմքերը՝***

ա․բարենպաստ և կայուն հարկային քաղաքականությունը,

բ․ անձնակազմի ակտիվ ներգրավվածությունը ռազմավարական նպատակների սահմանման ու իրագործման փուլերում,

գ․ ռիսկերի կառավարման արդյունավետ մեխանիզմների առկայությունը,

դ․պարբերաբար մոնիթորինգի, կատարողականի գնահատման գործուն մեխանիզմների առկայությունը,

ե․ֆինանսական միջոցների առկայությունը։

1. Ստորև ներկայացված են հարկային վարչարարության բարեփոխումների ռազմավարական նպատակների իրագործման համար պահանջվող ֆինանսական միջոցները (Աղյուսակ 3): Այդ ֆինանսական ռեսուրսները նախատեսվում է ներգրավել Հայաստանի Հանրապետության պետական բյուջեի միջոցներից, ինչպես նաև միջազգային դոնոր կազմակերպությունների հետ համագործակցության ծրագրերով: Ռազմավարությունից բխող միջոցառումների համար ևս՝ Հավելված 2-ում, ներկայացված են ֆինանսական գնահատականներ, որոնք կազմվել են՝ հաշվի առնելով համանման համակարգերի, ծրագրային ապահովումների, ծառայությունների ու ապրանքների միջին շուկայական արժեքները կամ աշխատանքների վարձատրության միջին մեծությունները։

**Աղյուսակ 3. Ռազմավարության բյուջե (մլն ՀՀ դրամ)**

|  |  |  |  |  |
| --- | --- | --- | --- | --- |
|  | 2024 | 2025 | 2026 | Ընդհանուր |
| 1. Հարկային կարգապահության ամրապնդմանն ուղղված հարկային օրենսդրության կատարելագործում | **0** | **0** | **0** | **0** |
| 1. Հաճախորդակենտրոն ծառայությունների ներդրում | **430** | **520** | **800** | **1,750** |
| 1. Հարկային մարմնի էլեկտրոնային կառավարման համակարգերի կատարելագործում | **1,665** | **305** | **55** | **2,025** |
| 1. Հարկային կարգապահության ռիսկերի կառավարման կարողությունների զարգացմամբ՝ հարկային վարչարարական ճեղքի կրճատում | **1,023** | **280** | **5** | **1,308** |
| 1. Մարդկային ռեսուրսների և ներքին կառավարման համակարգերի կատարելագործում | **324** | **162** | **0** | **486** |
| Ընդամենը | **3,442** | **1,267** | **860** | **5,569** |

1. Ստորև ներկայացվում է Ռազմավարությամբ սահմանված նպատակների կապը Կառավարության 2021-2026 թվականների ծրագրով և Հայաստանի վերափոխման 2050 ռազմավարությամբ սահմանված տնտեսական զարգացման քաղաքականության ուղղությունների հետ (Աղյուսակ 4).

**Աղյուսակ 4. Ռազմավարության կապը Կառավարության ռազմավարական փաստաթղթերի հետ**

|  |  |  |
| --- | --- | --- |
| Ռազմավարության նպատակը | ՀՀ կառավարության 2021-2026թթ. ծրագիր | Հայաստանի վերափոխման ռազմավարություն 2050 |
| Նպատակ 1. Հարկային կարգապահության ամրապնդմանն ուղղված օրենսդրության կատարելագործում | **«Հարկաբյուջետային քաղաքականություն» 6.8 բաժնի՝**  ***1-ին պարբերություն՝*** տնտեսության ստվերային հատվածի կրճատմանն ուղղված հարկային քաղաքականության բարեփոխումներ,  ***4-րդ պարբերության 3-րդ կետ՝*** հասցեականություն չունեցող կամ ոչ արդյունավետ հարկային արտոնությունների կրճատում,  ***4-րդ պարբերության 4-րդ կետ՝*** հարկման տարբեր համակարգերի միջև համադրելի և արդարացի հարկային բեռի սահմանում,  ***4-րդ պարբերության 12-րդ կետ՝***  միջազգային փորձին համահունչ՝ հարկային պլանավորման չարաշահման կանխարգելման կանոնների ներդրում, | ***Գործարարների համար գրավիչ Հայաստան 14-րդ մեգանպատակ***  տնտեսական կյանքի մասնակիցների համար կանխատեսելի, խաղի հավասար պայմաններ երաշխավորող, տնտեսության կայուն զարգացման համար արդյունավետ կարգավորումներ |
| Նպատակ 2․ Հաճախորդակենտրոն ծառայությունների ներդրում | **«Հարկային և մաքսային վարչարարություն» 6.9 բաժնի՝**  ***3-րդ պարբերության 2-րդ կետ՝*** հարկ վճարողների սպասարկման որակի բարձրացում,  ***4-րդ պարբերության 2-րդ կետ՝*** մատուցվող ծառայությունների ժամանակի կրճատում,  ***4-րդ պարբերության 6-րդ կետ՝*** բոլոր առկա և նոր մշակվող էլեկտրոնային համակարգերի համար բջջային հավելվածների ստեղծում և ինտեգրում գործող համակարգերին, |  |
| Նպատակ 3. Հարկային մարմնի էլեկտրոնային կառավարման համակարգերի կատարելագործում | **«Հարկային և մաքսային վարչարարություն» 6.9 բաժնի՝**  ***3-րդ պարբերության 2-րդ կետ՝*** էլեկտրոնային համակարգերի և ենթակառուցվածքների արդիականացմամբ առավել արդյունավետ համակարգի ներդրում,  ***4-րդ պարբերության 2-րդ կետ՝*** փոխանակվող տեղեկությունների անվտանգության բարձրացում, |  |
| Նպատակ 4. Հարկային կարգապահության ռիսկերի կառավարման կարողությունների զարգացմամբ՝ հարկային վարչարարական ճեղքի կրճատում | **«Հարկային և մաքսային վարչարարություն» 6.9 բաժնի՝**  ***3-րդ պարբերության 3-րդ կետ՝*** ստվերային տնտեսության նվազագույն մակարդակի ապահովում,  ***3-րդ պարբերության 3-րդ կետ՝*** հարկային պարտավորությունների ամբողջ ծավալով և ժամանակին հայտարարագրման ու կատարման ապահովում, |  |
| Նպատակ 5. Մարդկային ռեսուրսների և ներքին կառավարման համակարգերի կատարելագործում | ***ՀՀ կառավարության 2021-2026 թթ. գործունեության միջոցառումների ծրագրի՝ «Պետական եկամուտների կոմիտե» բաժնի՝***  ***2.4 կետ՝*** Պետական եկամուտների կոմիտեի մարդկային ռեսուրսների կառավարման արդի համակարգի ներդրում։ | ***Արդյունավետ և հաշվետու կառավարում 3-րդ մեգանպատակ***  ա․նախաձեռնող, արդյունքին միտված, բարեվարքության բարձրագույն նորմերին համապատասխանող, պատասխանատու և արհեստավարժ հանրային ծառայողներ։ |

1. Հայաստանի Հանրապետության վարչապետի 2018 թվականի հունիսի 11-ի «Պետական իշխանության մարմիններում հաստիքների առավելագույն թիվը սահմանելու մասին» N 706-Ա որոշմամբ հաստատված Պետական եկամուտների կոմիտեի հաստիքների առավելագույն թվաքանակը 2020 թվականին եղել է 3269։ 2020 թվականից սկսած նախատեսվել է աշխատակիցների թվաքանակի շուրջ 15 տոկոս նվազում։ 2020 թվականից սկսած՝ Պետական եկամուտների կոմիտեի կողմից իրականացվել է աշխատակիցների թվաքանակի աստիճանական նվազեցում, այն է 2021 թվականի դրությամբ հաստիքների առավելագույն թվաքանակը կազմել է 3217, ինչը 2020 թվականի համեմատությամբ նվազել է 52-ով, 2022 թվականին հաստիքների առավելագույն թվականակը դարձել է 3162, ինչը 2021 թվականի համեմատությամբ նվազել է 55-ով, իսկ 2023 թվականին հաստիքների առավելագույն թվականակը 3074, 2022 թվականի դրությամբ նվազել է 88-ով։ 2020 թվականից Պետական եկամուտների կոմիտեի հաստիքների առավելագույն թվաքանակը նվազել է 195-ով, ինչը կազմում է 2020 թվականին հաստատված առավելագույն թվաքանակի 6 տոկոսը։

Պետական եկամուտների կոմիտեում կառուցվածքային փոփոխություններով նախատեսված գործընթացը դեռևս չի ավարտվել և առաջիկայում ևս նախատեսվում են կառուցվածքային փոփոխություններ, ինչը կհանգեցնի հաստիքների թվաքանակի նվազեցման։

# **Հարկային վարչարարության բարեփոխումների ռազմավարական նպատակներ**

1. Հարկային վարչարարության բարեփոխումների ռազմավարական նպատակներն ուղղված են Կառավարության գործունեության ծրագրով սահմանված ուղենիշների իրագործմանը, մասնավորապես՝ ձեռնարկատիրական գործունեության ու ներդրումների համար նպաստավոր հարկային միջավայրի ձևավորում, արդյունավետ ու պարզեցված հարկային վարչարարության իրականացում, կամավոր կարգապահության խթանում և արդյունքում՝ հարկային եկամուտների աճի ապահովում: Նշված թիրախների ապահովման տեսանկյունից սահմանված նպատակները հավասարապես կարևոր են և առաջնահերթ, հատկապես պայմանավորված այն հանգամանքով, որ դրանք Կառավարության առաջիկա տարիների գործունեության առաջնահերթություններն են: Սակայն, հաշվի առնելով նաև այն հանգամանքը, որ հասանելի ռեսուրսները սահմանափակ են՝ ըստ առաջնահերթության վերջիններիս ուղղումը բարեփոխումների որևէ նպատակի կամ միջոցառման իրականացմանը, որոշվելու է տվյալ ժամանակահատվածում առկա իրավիճակի գնահատմամբ՝ հիմք ընդունելով հարկ վճարողների վարչարարական բեռի թեթևացման ու կամավոր կարգապահության խթանման տեսանկյունից մեծ ազդեցության սկզբունքը: Միաժամանակ, ռազմավարական նպատակների իրագործման համար սահմանված միջոցառումների առաջնահերթությունը որոշվում է այդ միջոցառումների կատարման համար սահմանված վերջնաժամկետներով։
2. Սույն բաժնում ներկայացված են Ռազմավարությամբ նախատեսված 5 զարգացման ռազմավարական նպատակները՝ իրենց 8 ենթանպատակներով և դրանցից բխող 46 միջոցառումներով։ Միաժամանակ, յուրաքանչյուր նպատակի համար ներկայացվում են նաև այդ նպատակի իրագործմամբ ակնկալվող արդյունքները։ Ռազմավարության արդյունքներն, ընդհանուր առմամբ, կգնահատվեն հիմք ընդունելով՝
3. հարկեր/ՀՆԱ հարաբերակցության ցուցանիշը,
4. հարկային վարչարարության արդյունավետության ցուցանիշը,
5. հարկային ճեղքի կրճատման ցուցանիշը։

**Նպատակ 1. Հարկային կարգապահության ամրապնդմանն ուղղված հարկային օրենսդրության կատարելագործում**

1. Նպաստավոր բիզնես միջավայրի ձևավորման, ձեռնարկատիրական գործունեության խթանման և ներդրումային գրավչության բարձրացման տեսանկյունից էական նշանակություն ունի հարկային քաղաքականությունը։ Վերջինս պետք է մի կողմից ուղղված լինի տնտեսական ակտիվության խթանմանը, իսկ մյուս կողմից՝ պետական բյուջեի կայուն եկամուտների ապահովմանը: Պետական բյուջեի եկամուտների ապահովման, ինչպես նաև հարկային արտոնությունների հասցեական կիրառումն ապահովելու տեսանկյունից կարևոր է վերլուծել նաև հարկային ծախսերի՝ արտոնությունների արդյունավետությունը, քանի որ որոշ դեպքերում հարկային իրավակարգավորումները կարող են հանգեցնել հարկային պլանավորման սխեմաների, իսկ արդյունքում՝ հարկային եկամուտների չարդարացված (չհիմնավորված) կորստի:

Այս նպատակի շրջանակներում վեր են հանվելու հարկային կարգապահությանը խոչընդոտող իրավական կարգավորումները, որոնք վերաբերում են՝

ա) գործող իրավական ակտերում առկա տարընթերցումներին, հարկային օրենսգրքում առկա «սողանցքներին», խոչընդոտում են հարկային կարգապահությանը՝ նպաստելով հարկային կարգապահության ճեղքի ավելացմանը,

բ) հարկային հսկողության իրականացման առկա գործիքակազմին, վերջինիս կատարելագործմանը, ինչպես նաև օրենսդրությամբ նոր կարգավորումների սահմանմամբ պայմանավորված նոր ծախսարդյունավետ գործիքների ներդրմանը։

Սույն նպատակի շրջանակներում նախատեսվում է Պետական եկամուտների կոմիտեի կողմից հարկային օրենսդրության կատարելագործմանն ուղղված առաջարկությունների ձևավորում և ներկայացում, որոնք կհանգեցնեն կամավոր կարգապահության բարձրացմանն ու ծախսարդյունավետ հարկային վարչարարության իրականացմանը։

***Միջոցառումներ***

Այս նպատակի իրագործման համար սահմանվում են հետևյալ 5 միջոցառումները.

* + 1. Որոշ ծառայությունների մասով ավելացված արժեքի հարկի արտոնությունների վերանայում,
    2. Հարկային պլանավորման չարաշահման կանխարգելման կանոնների ներդրում,
    3. Կրիպտոակտիվներով իրականացվող գործարքների մասով հարկման խնդիրների կարգավորում,
    4. Հարկային գործակալի կողմից ֆիզիկական անձանցից ձեռքբերումների մասով փաստաթղթավորման հետ կապված խնդիրների կարգավորում,
    5. Ֆիզիկական անձանց կողմից անհատ ձեռնարկատեր և նոտար չհանդիսացող այլ ֆիզիկական անձանց հասարակական նշանակության գույքի (բացառությամբ հողամասերի) օտարումից ստացվող եկամուտների եկամտային հարկով հարկման վերաբերյալ օրենսդրական փոփոխությունների իրականացում։

Ստորև ներկայացվում են սույն նպատակի իրագործմամբ ակնկալվող արդյունքները և կատարողականության ցուցիչները.

|  |  |
| --- | --- |
| Կատարողականության ցուցիչները | Ակնկալվող արդյունքը |
| 2027 թվականին հարկեր/ՀՆԱ հարաբերակցությունը՝ 26.5%  *Բազիսային գնահատականը՝ 2023թ. 23.9%* | Կատարվել են օրենսդրական փոփոխություններ՝   1. վերանայվել է հարկային արտոնությունների շրջանա­կը, 2. ներդրվել են հարկային պլանավորման սխեմաների դեմ պայքարին ուղղված կարգավորումներ: |

**Նպատակ 2. Հաճախորդակենտրոն ծառայությունների ներդրում**

1. Պետական եկամուտների կոմիտեի կողմից մշտապես կարևորվել են հարկ վճարողներին ծառայությունների մատուցման գործընթացի արդյունավետության, մատուցվող ծառայությունների ցանկի ընդլայնման ու որակի բարելավման խնդիրները: Այդ ուղղությամբ իրականացվել են մի շարք աշխատանքներ և արձանագրվել էական ձեռքբերումներ: Մասնավորապես, ներդրվել են հարկ վճարողներին ծառայությունների մատուցման էլեկտրոնային գործիքներ, սակայն խնդիր է, ժամանակի պահանջներին համահունչ, այդ գործիքների կիրառումը հարկ վճարողների համար դարձնել առավել ճկուն և հարմարավետ։ Նորարարական տեխնոլոգիաների զարգացումները, ինչպես նաև հարկ վճարողների կարիքները հարկային մարմնի համար սահմանում են ծառայությունների մատուցման գործընթացների մշտապես բարելավման պահանջներ: Հարկ վճարողների կարիքների վրա հիմնված ծառայությունների տրամադրման արդյունքում նվազում են հարկային պարտավորությունների կատարման համար պահանջվող ծախսերը, բարձրանում է հարկ վճարողների գոհունակությունը՝ նպաստելով նաև կամավոր կարգապահության մակարդակի բարելավմանը: Հետևաբար, ժամանակակից տեխնոլոգիաներին համահունչ թվային լուծումների ներդրմամբ՝ հարկ վճարողներին մատուցվող ծառայությունների ընդլայնման ու որակի բարելավման հարցը Պետական եկամուտների կոմիտեի կողմից իրականացվող նախաձեռնությունների թիրախում է:

Սույն ռազմավարական նպատակի շրջանակներում շարունակվելու են էլեկտրոնային համակարգերի կատարելագործմամբ ու նոր համակարգերի ներդրմամբ հարկ վճարողներին մատուցվող ծառայությունների ընդլայնման, ինչպես նաև հարկ վճարողների իրազեկվածության մակարդակի բարձրացմանն ուղղված աշխատանքները:

Հարկ վճարողների իրազեկվածության, Պետական եկամուտների կոմիտեի գործունեության նկատմամբ վստահության մակարդակի բարձրացման նպատակով ընդլայնվելու են հարկ վճարողների հետ հաղորդակցության այլ գործիքները: Մասնավորապես, պարբերաբար կազմակերպվելու են հարկ վճարողների հետ հանդիպումներ՝ և՛ հարկային մարմնի կողմից հարկ վճարողների մոտ արձանագրվող հարկային կարգապահության ռիսկերը ներկայացնելու, և՛ հարկ վճարողներին հուզող հարցերը վերհանելու ու հետագա լուծումներ տրամադրելու նպատակով:

Հարկ վճարողների շրջանում պարբերաբար կազմակերպվելու են հարցումներ՝ իրականացվող գործընթացների վերաբերյալ վերջիններիս կարծիքների հավաքագրման, գոհունակության գնահատման և բարեփոխումների ծրագրերի մշակման գործընթացներում հարկ վճարողներին ներգրավման նպատակով:

***Միջոցառումներ***

Այս նպատակը բաղկացած է 2 ենթանպատակներից, որոնց իրագործման համար սահմանվում են հետևյալ 9 միջոցառումները.

***Ենթանպատակ 2.1 Հարկային պարտավորությունների կատարման գործընթացում ծախսերի կրճատման նպատակով հարմարավետ էլեկտրոնային գործիքների ներդրում***

2.1.1 Ֆիզիկական անձանց համար էլեկտրոնային ծառայությունների (e-services) միասնական համակարգի ներդրում,

2.1.2 Ֆիզիկական անձանց համար էլեկտրոնային ծառայությունների (e-services) միասնական համակարգի բջջային հավելվածի ներդրում,

2.1.3 «Հաշվետվությունների ներկայացման էլեկտրոնային համակարգի» «ինտեր-ֆեյսի» և աշխատանքի տրամաբանության փոփոխության նախագծում և իրականացում՝ հարկ վճարողների օգտագործման համար առավել հարմարավետ դարձնելու նպատակով,

2.1.4 Հաշվարկային փաստաթղթերի դուրսգրման էլեկտրոնային համակարգերի (e-invoicing) բջջային հավելվածի ներդրում,

2.1.5 Հաշվետվությունների ներկայացման էլեկտրոնային համակարգերի (file-online) բջջային հավելվածի ներդրում,

2.1.6 Հարկ վճարողների անձնական հաշվի քարտերում առկա պարտավորությունների և դեբետային գումարների մարման հաջորդականության նոր մեթոդաբանության ներդրում,

2.1.7 Իրավաբանական անձի (անձանց) վերակազմակերպման արդյունքում հարկային մարմնում բացված անձնական հաշվի քարտերում հարկային պարտավորությունները (բացառությամբ՝ սոցիալական վճարի և դրոշմանիշային վճարի), դեբետային գումարները, միասնական հաշվի գումարները, ինչպես նաև պետական տուրքի և դրոշմանիշային վճարների գծով սահմանված չափից ավելի վճարված գումարները իրավահաջորդության սկզբունքով հաշվառելու գործընթացի բարելավում:

***Ենթանպատակ 2.2 Հարկ վճարողների իրազեկվածության մակարդակի բարձրացում***

2.2.1 Հարկ վճարողների սպասարկման միասնական ստանդարտների կատարելագործում՝ ապահովելով դրանց հրապարակայնությունը,

2.2.2 «Հանրություն – Պետական եկամուտների կոմիտե» հաղորդակցության արդյունավետ, ժամանակակից գործիքների կիրառում և կատարելագործում՝ հարկ վճարողների հետ գործընկերային հարաբերությունների վրա կառուցված միջավայրի ձևավորմանն աջակցելու համար:

Ստորև ներկայացվում են սույն նպատակի իրագործմամբ ակնկալվող արդյունքները և կատարողականության ցուցիչները.

|  |  |
| --- | --- |
| Կատարողականության ցուցիչները | Ակնկալվող արդյունքը |
| Հարցումների իրականացում՝ տարեկան պարբերականությամբ։  Հարկային մարմնի կողմից մատուցվող ծառայությունների նկատմամբ հարկ վճարողների գոհունակության մակարդակի բարձրա­ցում։  *Բազիսային գնահատականը*  2023 թվականին իրականացված հարցման արդյունքում Պետական եկամուտների կոմիտեի գործունեությունը դրական է գնահատել հարկային մարմնի մասով հարցման մասնակիցների 87.2%-ը։ | 1) հարկ վճարողների համար ներդրվել են հարմարավետ գործիքներ (բջջային հավելվածներ),  2) ավելացել է տարեկան իրազեկման միջոցառումների քանակը: |

**Նպատակ 3. Հարկային մարմնի էլեկտրոնային կառավարման համակարգերի կատարելագործում**

1. Ներկայումս Պետական եկամուտների կոմիտեի կողմից շահագործվող տեղեկատվական համակարգերի միջոցով հավաքագրվում է մեծ ծավալի տեղեկատվություն և տվյալներ։ Պետական եկամուտների կոմիտեի կողմից արդեն իսկ քայլեր են ձեռնարկվել մեծ ծավալի տվյալների (Big Data) վերլուծության գործիքները հարկային վարչարարության արդյունավետության բարձրացման համար կիրառելու ուղղությամբ։ Այնուամենայնիվ, դեռևս անհրաժեշտ է ընդլայնել մեծ ծավալի տվյալների (Big Data), մեքենայական ուսուցման (Machine Learning) և այլ նորարարական տեղեկատվական տեխնոլոգիաների լուծումների կիրառման հնարավորությունները՝ հաշվի առնելով, այդ թվում՝ ոլորտում շարունակաբար իրականացվող փոփոխությունները և ներդրվող նոր մեխանիզմները։ Տվյալների վերլուծությունների արդյունավետության բարձրացման համար ամենակարևոր գործոններից մեկն այդ վերլուծության իրականացման համար հիմք հանդիսացող ելակետային տվյալների ճշտության մակարդակն է, որը նույնպես անհրաժեշտ է բարելավել։

Որոշակի խնդիրներ կան նաև այլ պետական մարմիններում առկա՝ Պետական եկամուտների կոմիտեի գործառույթներին վերաբերող տեղեկատվության հասանելիության հետ կապված, որոնց հարկային մարմնին հասանելի չլինելը հարկ վճարողների կողմից իրենց հարկային պարտավորությունները կատարելուց խուսափելու դեմ ուղղված Պետական եկամուտների կոմիտեի ջանքերը կարող է դարձնել անարդյունավետ:

Միաժամանակ, տեղեկատվական հոսքերի և դրանց ծավալների աճին զուգահեռ ընդլայնվում են հավաքագրվող տեղեկատվության վերլուծության և արդյունավետ կիրառման հնարավորությունները և շրջանակը։ Ուստի, արդեն իսկ ներդրված համակարգերի կատարելագործման, նոր տեղեկատվական համակարգերի մշակման, վերլուծական ժամանակակից գործիքակազմի ներդրման ու դրանց արդյունավետ շահագործման համար անհրաժեշտ է ապահովել սահմանված պահանջներին համապատասխան սերվերային ենթակառուցվածքներով ու անվտանգության գործիքներով։

***Միջոցառումներ***

Այս նպատակը բաղկացած է 2 ենթանպատակներից, որոնց իրագործման համար սահմանվում են հետևյալ 12 միջոցառումները.

***Ենթանպատակ 3.1 Տվյալների վերլուծության ժամանակակից գործիքների ներդրում, տեղեկատվության անվտանգության ու հուսալիության մակարդակի բարելավում***

3.1.1 Պետական եկամուտների կոմիտեի սերվերային և օպերացիոն համակարգերի զարգացում և արդիականացում, տեղեկատվական շտեմարանների կառուցվածքի օպտիմալացում,

3.1.2 Մեծ ծավալի տվյալների (Big Data) վերլուծական գործիքակազմի ներդրում՝ մաքսային և հարկային տեղեկատվության հիման վրա մակրո մակարդակից միկրո մակարդակ ամենօրյա մշտադիտարկում իրականացնելու համար,

3.1.3 Պետական եկամուտների կոմիտեի տեղեկատվական համակարգերում մեքենայական ուսուցման (machine learning) գործիքակազմի ներդրում,

3.1.4 Պետական եկամուտների կոմիտեի «բիզնես» գործընթացների վերակառուցում և վերակազմակերպում: Պետական եկամուտների կոմիտեի աշխատանքներում նախագծերի կառավարման սկզբունքների արդյունավետ կիրառման կառուցակարգերի ներդրում,

3.1.5 Պետական եկամուտների կոմիտեի տեղեկատվական համակարգերի պարբերական տեխնիկական աուդիտի անցկացման և անվտանգության հավաստման կառուցակարգերի ներմուծում,

3.1.6 Հարկատու 3 համակարգում հարկ վճարողների տվյալների (profile) ենթահամակարգի մշակում:

***Ենթանպատակ 3.2 Տեղեկատվության փոխանակման գործիքների կատարելագործում, վարչարարական գործառույթների արդյունավետության բարձրացում***

3.2.1 Այլ պետական մարմինների հետ տեղեկատվության փոխանակման գործընթացի բարելավում,

3.2.2 Դրոշմանիշային վճարների ինքնաշխատ հաշվառման համակարգի ներդրում,

3.2.3 Նպաստների գծով տեղեկատվության փոխանակման էլեկտրոնային հարթակի ներդրում` ՀՀ առողջապահության նախարարության, ՀՀ պետական եկամուտների կոմիտեի և ՀՀ աշխատանքի և սոցիալական հարցերի նախարարության միասնական սոցիալական ծառայության միջև,

3.2.4 Պետական գնումների գործընթացում Պետական եկամուտների կոմիտեին առնչվող և իրականացվող գործառույթների իրագործման ավտոմատացում,

3.2.5 Պետական տուրքի հաշվառման ինքնաշխատ համակարգի ներդրում,

3.2.6 Վարչական իրավախախտումների վերաբերյալ գործերով վարույթների էլեկտրոնային կառավարման համակարգի ներդրում:

Ստորև ներկայացվում են սույն նպատակի իրագործմամբ ակնկալվող արդյունքները և կատարողականության ցուցիչները.

|  |  |
| --- | --- |
| Կատարողականության ցուցիչները | Ակնկալվող արդյունքը |
| 1. Պետական եկամուտների կոմիտեի տեղեկատվական շտեմարանում վերլուծության և պլանավորման գործընթացների առնվազն 90%-ն իրականացվում է մեծ ծավալի տվյալների վելուծության գործիքների հիման վրա։   *Բազիսային գնահատականը՝ հաշվետվական ձևերի մոտ 20%-ն է իրականացվում մեծ ծավալի տվյալների վերլուծության հիման վրա։*   1. Պետական եկամուտների կոմիտեի տեղեկատվական անվտանգության կառավարման համակարգը համապատասխանում է տեղեկատվական համակարգերի անվտանգության ISO ժամանակակից չափորոշիչներին (ISO/IEC 27001:2022):   *Բազիսային գնահատականը՝ առկա է ISO/IEC 27001:2013 ստանդարտի հավաստագիրը:*   1. Այլ պետական մարմինների հետ տեղեկատվության փոխանակումն իրականացվում է էլեկտրոնային համակարգերի միջոցով: | 1. ներդրվել են տեղեկատվության վերլուծության ժամանակակից անալի­տիկ գործիքներ, 2. ներդրվել են տեղեկատվական համա­կար­գերի անվտանգության ապահով­ման կառուցակարգեր, 3. հարկային տեղեկատվության ճշգրտութ­յան ապահովման նպատակով՝ Հարկատու 3 համակարգում կատար­վել են համապատասխան ծրագրային փոփոխություններ, 4. ավտոմատացվել են այլ պետական մարմինների հետ տեղեկատվության փոխանակման գործառույթները: |

**Նպատակ 4. Հարկային կարգապահության ռիսկերի կառավարման կարողությունների զարգացմամբ՝ հարկային վարչարարական ճեղքի կրճատում**

1. Հարկային իրավախախտումների կանխարգելման նպատակով Պետական եկամուտների կոմիտեում ներդրվել է հարկային կարգապահության ռիսկերի կառավարման համակարգը։ Սակայն, հաշվի առնելով տեխնոլոգիական զարգացումները, ինչպես նաև այն, որ հարկ վճարողների կողմից կիրառվող հարկերի վճարումից խուսափելու սխեմաները ևս ընդլայնվում են, կարևոր է ժամանակի պահանջներին համահունչ պարբերաբար կատարելագործել նաև ռիսկերի կառավարման մեխանիզմները, բարելավել վերլուծական կարողությունները, ինչը հնարավորություն կտա ապահովել ռիսկերի վրա հիմնված՝ թիրախավորված հարկային հսկողություն և վարչարարական ռեսուրսների խնայմամբ հասնել առավելագույն թվով հարկ վճարողների հարկային կարգապահության մակարդակի բարելավմանը։

Միջազգային փորձի ուսումնասիրությունը վկայում է, որ առաջատար հարկային մարմիններում կարգապահական ռիսկերի արդյունավետ կառավարման նպատակով մեծ կարևորություն է հատկացվում հարկ վճարողի վարքագծի ուսումնասիրությանը, այդ վարքագծի վրա ազդող գործոնների վերհանմանը, որի արդյունքներով ընտրվում են կարգապահության բարելավմանն ուղղված թիրախային վարչարարական գործիքները: Այսպիսով, հարկային կարգապայության ռիսկերի կառավարման արդյունավետ մեխանիզմների ներդրումը հնարավորություն է տալու վերլուծել մեծ ծավալի տեղեկատվությունը, վերհանել հարկ վճարողների կարգապահական վարքագծի ու պետական բյուջեի հարկային եկամուտների վրա ազդեցության տեսանկյունից էական կարգապահական ռիսկերն ու վարչարարական հասանելի ռեսուրսների արդյունավետ կառավարմամբ հասնել այդ ռիսկերի նվազեցմանը:

Միջազգային հարկային համագործակցության շրջանակներում հարկումից խուսափելու դեմ Պետական եկամուտների կոմիտեի կողմից կիրառվող գործիքները սահմանափակվում են կրկնակի հարկումը բացառելու մասին և հարկային հարցերում վարչական փոխօգնության մասին գործող Հայաստանի Հանրապետության միջազգային պայմանագրերի տարաբնույթ դրույթների շրջանակներում հարցումների հիման վրա տեղեկատվության փոխանակմամբ: Միջազգային ասպարեզում տեղի ունեցող արմատական վերափոխումները նոր հեռանկարներ են բացում միջազգային առևտրում հարկումից խուսափման և հարկային խարդախությունների դեմ պայքարի արդյունավետության բարձրացման գործում: Ուստի, Պետական եկամուտների կոմիտեի համար կարևոր է բարելավել միջազգային չափանիշներին համահունչ հարկային տեղեկատվության փոխանակման գործընթացները, ներդնել տրանսֆերային գնագոյացման իրավակարգավորումներ, ինչպես նաև հարկման բազայի խեղաթյուրման և շահույթների տեղաշարժի դեմ պայքարի՝ միջազգային պրակտիկայում կիրառվող մեխանիզմներ։

Հարկային ստվերի բացահայտումը հարկային մարմնի հիմնական խնդիրներից է, որն իրականացվում է ըստ անհրաժեշտության` անհատական, ոլորտային և մակրոտնտեսական վերլուծությունների միջոցով: Սակայն ոլորտային հարկային ստվերի համակարգված գնահատման մեխանիզմ հարկային մարմնում դեռևս ներդրված չէ: Ուստի, հարկային կարգապահության տեսանկյունից ռիսկային ուղղություններ վերհանելու և այդ ուղղություններով վարչարարական ռեսուրսները թիրախավորելու նպատակով՝ անհրաժեշտ է կատարելագործել հարկային ստվերի գնահատման մոդելը:

***Միջոցառումներ***

Այս նպատակը բաղկացած է 2 ենթանպատակներից, որոնց իրագործման համար սահմանվում են հետևյալ 15 միջոցառումները.

***Ենթանպատակ 4.1 Հարկային իրավախախտումների դեմ պայքարում Պետական եկամուտների կոմիտեի կարողությունների ընդլայնում, ստվերի կրճատում***

* + 1. Հարկային կարգապահության ռիսկերի կառավարման համակարգի կարողությունների հզորացում՝ ռիսկերի շրջանակի ընդլայնմամբ և դրանց բացահայտման վերլուծական մեխանիզմների ավտոմատացմամբ՝ նվազեցնելով մարդկային գործոնի ազդեցությունը,
    2. Շահումով խաղերի, խաղատների և վիճակախաղերի գործունեության վերահսկողությունն իրականացնող էլեկտրոնային կառավարման համակարգերի ներդրում,
    3. Ոլորտային հարկային կարգապահության բարելավման ծրագրի մշակում և ներդրում, ծրագրի մոնիտորինգի իրականացում և, ըստ անհրաժեշտության, ծրագրի վերանայում,
    4. Էլեկտրոնային առևտրի հարկային հսկողության մեխանիզմների կատարելագործում,
    5. Հարկային պարտավորությունների կատարումն ապահովող արգելադրման արդյունավետ գործիքակազմի ներդրում,
    6. Ապրանքների, ծառայությունների և աշխատանքների գների միասնական տեղեկատվական հարթակի ներդրում,
    7. Տաքսի ծառայությունը հարկելու հարմարավետ մեխանիզմի ներդրում:

***Ենթանպատակ 4.2 Հարկերի վճարումից խուսափման դեմ պայքարի արդյունավետության բարձրացում***

4.2.1 Միջազգային ստանդարտներին համապատասխան հարկային տեղեկութ-յունների փոխանակման համակարգի ներդրում,

4.2.2 Տրանսֆերային գնագոյացման ուղղությամբ հարկային հսկողության կատարելագործում,

4.2.3 ՏՀԶԿ «Հարկման բազայի խեղաթյուրման և շահույթների տեղաշարժ» (BEPS) ծրագրի՝ ՀՀ կողմից ստանձնած ստանդարտների (Գործողությունների) ներդրմանն ուղղված Պետական եկամուտների կոմիտեին առնչվող աշխատանքների կատարում,

4.2.4 Հայաստանի Հանրապետությունում Միասնական հաշվետվողական ստանդարտի (Common Reporting Standard - CRS) ներդրում,

4.2.5 Ավելացված արժեքի հարկի, շահութահարկի և եկամտային հարկի ոլորտային ստվերի և հարկային պոտենցիալի գնահատման մոդելի կատարելագործում՝ հնարավորության դեպքում Արժույթի միջազգային հիմնադրամի օժանդակությամբ,

4.2.6 Հարկ վճարողի մասով իրականացված վարչարարության գործողությունների միասնական հարթակի ներդրում,

4.2.7 Օրինապահ հարկ վճարողին հավաստագրի տրամադրման մեխանիզմների և տրամադրման գործընթացի կատարելագործում,

4.2.8 ՀՀ հարկային ռեզիդենտի կարգավիճակի հաստատման մասին տեղեկանքների տրամադրման գործընթացի պարզեցում:

Ստորև ներկայացվում են սույն նպատակի իրագործմամբ ակնկալվող արդյունքները և կատարողականության ցուցիչները.

|  |  |
| --- | --- |
| Կատարողականության ցուցիչները | Ակնկալվող արդյունքը |
| Հարկային վարչարարության արդյունավետության գործակիցը 2027թ. 0.93%:  *Բազիսային գնահատականը՝ 2023թ. 1.18%:*  Հարկային ճեղքի կրճատման ցուցանիշը՝ նախատեսվում է հնգամյա ժամանակահատվածում հարկային եկամուտների մեջ առավել մեծ կշիռ ունեցող հարկատեսակների (ԱԱՀ, շահութահարկ ու եկամտային հարկ) մասով հարկային ճեղքը կրճատել տարեկան միջինում ՀՆԱ-ի 0.2-0.3 տոկոսային կետով։ | 1. տարեկան պարբերականությամբ կազմվել է հարկային ճեղքի գնահատական՝ ավելացված արժեքի հարկի, շահութահարկի ու եկամտային հարկի մասով, 2. առավել բարձր ռիսկային հարկ վճարողների հիմնական խմբերի համար մշակվել և իրականացվել են հարկային կարգապահության բարելավման ծրագրեր, 3. ռիսկային հարկ վճարողների ընտրության ավտոմատացված համակարգը կատարելագործվել է, վերանայվել են ռիսկայնության չափանիշները, 4. ներդրվել են միջազգային ստանդարտներին համահունչ՝ հարկերի վճարումից խուսափելու դեմ պայքարի կարգավորումներ։ |

**Նպատակ 5. Մարդկային ռեսուրսների և ներքին կառավարման համակարգերի կատարելագործում**

1. Պետական եկամուտների կոմիտեի առջև դրված խնդիրների արդյունավետ լուծման տեսանկյունից կարևոր է մարդկային ռեսուրսների արդյունավետ կառավարման համակարգը, մասնագիտական բարձր կարողություններով, արդյունավետ և մոտիվացված անձնակազմի առկայությունը: Մարդկային ռեսուրսների կառավարման արդյունավետ համակարգի բացակայությունը խոչընդոտներ է ստեղծում ներքին կանոնակարգերի շարունակական վերանայման և արդիականացման, կադրային ներուժի արդյունավետ օգտագործման և Պետական եկամուտների կոմիտեի կայուն զարգացման ապահովման գործում:

Սույն ռազմավարական նպատակն ուղղված է Պետական եկամուտների կոմիտեի աշխատակիցների՝ աշխատանքային գործունեություն սկսելու և հետագա մասնագիտական որակավորման շարունակական բարձրացման գործընթացների կատարելագործմանը:

***Միջոցառումներ***

Այս նպատակը բաղկացած է 2 ենթանպատակներից, որոնց իրագործման նպատակով սահմանվել են 5 միջոցառումներ.

***Ենթանպատակ 5.1 Կադրային քաղաքականության բարելավում, մասնագիտական հմտությունների պարբերաբար ընդլայնում***

5.1.1 Մարդկային ռեսուրսների կառավարման արդի համակարգի (ՄՌԿՀ) ներդրում՝ անհրաժեշտ տեղեկատվական գործիքակազմով,

5.1.2 «Ուսումնական կենտրոն» ՊՈԱԿ-ի արդիականացման և վերաիմաստ-ավորման ուղղությամբ միջոցառումների իրականացում,

5.1.3 Հարկային ծառայության ընդունվելու համար անցկացվող մրցույթի կազմակերպման և իրականացման գործընթացի վերանայում:

***Ենթանպատակ 5.2 Հարկային ծառայողների սոցիալական ապահովման բարելավում, մոտիվացիոն մեխանիզմների ներդրում***

5.2.1 Աշխատանքի վարձատրության արդարացի, մոտիվացնող և մրցունակ համակարգի մշակում և կիրարկում,

5.2.2 Աշխատանքային առաջխաղացման արդյունավետ և արդարամիտ համակարգի ներդրում։

Ստորև ներկայացվում են սույն նպատակի իրագործմամբ ակնկալվող արդյունքները և կատարողականության ցուցիչները.

|  |  |
| --- | --- |
| Կատարողականության ցուցիչները | Ակնկալվող արդյունքը |
| Կարգապահական պատասխանատվության ենթարկված ծառայողների թվաքանակի նվազում  *Բազիսային գնահատականը՝*  Կարգապահական պատասխանատվության ենթարկված հարկային ծառայողների թվաքանակը՝ 65։ | 1. աշխատանքի ընդունման համար մրցույթի կազմակերպման գործընթացը վերանայվել է, 2. Պետական եկամուտների կոմիտեի աշխատակիցների մասնա­գիտա­կան կարողությունների ընդլայն­ման մեխանիզմները կատարելագործվել են։ |

# **Ռազմավարության իրագործման հնարավոր ռիսկեր**

1. Ռազմավարության իրագործման ընթացքում կարող են ի հայտ գալ նաև ռիսկեր, որոնք կարող են ուղղակիորեն կամ անուղղակիորեն բացասական ազդեցություն ունենալ վերջինիս իրագործման ընթացքի վրա: Այդ ռիսկերը կարող են կրել և՛ արտաքին, և՛ ներքին բնույթ: Ստորև՝ աղյուսակ 5-ում ներկայացվում են Ռազմավարության իրագործման ընթացքում հնարավոր ռիսկերը և դրանց նվազեցման միջոցները:

**Աղյուսակ 5. Ռազմավարության իրագործման ընթացքում հնարավոր ռիսկերը**

|  |  |  |  |
| --- | --- | --- | --- |
| Ռիսկը | Առաջացման հավանականությունը | Հնարավոր ազդեցությունը | Ռիսկի կառավարումը |
| Հարկային ոլորտի օրենսդրության հաճախակի փոփոխություններ | բարձր | միջին | Ռազմավարությամբ սահմանված ուղղութ­յունների, միջոցառումների վերանայում, ինչպես նաև նոր միջոցառումների սահմանում՝ նոր օրենսդրական կարգավորումներին ու պահանջներին համապա­տասխան, միաժամանակ, ապահովելով ծրագրային ապահովման ճկունության բարձր մակարդակ՝ հնարավորություն ստեղծելով արագ ադապտացնել ծրագրային ապահովման աշխատանքի ալգորիթմները նոր օրենսդրական պահանջներին, |
| Հարկ վճարողների շրջանում Պետական եկամուտների կոմիտեի հանդեպ վստահության ոչ բավարար մակարդակ | միջին | բարձր | շարունակական իրազեկման, գործունեության թափանցիկության, հաղորդակցության ընդլայն­ման միջոցով հարկ վճարողների հետ գործընկերային հարաբերությունների ձևավորում, որի ար­դյուն­քում կբարձրանա Պետական եկամուտների կոմիտեի գործունեութ­յան հանդեպ վստահությունը, |
| Ռազմավարության իրագործման համար ֆինանսական միջոցների սղություն | բարձր | բարձր | դոնոր կազմակերպությունների հետ համագործակցության ծրագրերի շրջանակներում Ռազմավարությունից բխող առաջնահերթություն­ների ներկայացում, պետական ծախսային ծրագրերի կազմման ընթացքում Ռազմավարութ­յամբ սահմանված առաջնահերթությունների իրագործման անհրաժեշտության հիմնավորում­ների ներկայացում, ինչպես նաև հավելյալ ֆինանսական միջոցներ չպահանջող միջոցառումների իրականացում բացառապես ներքին ռեսուրսների հաշվին։ |
| Անձնակազմի կողմից Ռազմավարության իրագործման ուղղությամբ ոչ բավականաչափ շահագրգռվածություն ու աշխատանքների ներդրում | ցածր | ցածր | Ռազմավարության իրագործման գործընթացի կառավարում ղեկավար անձնակազմի կողմից, պարբերաբար մոնիթորինգի իրականացում, միջանկյալ արդյունքների գնահատում: |

# **Ռազմավարության մոնիթորինգ, հաշվետվողականություն և գնահատում**

1. Ռազմավարության և դրանից բխող միջոցառումների ծրագրով նախատեսված միջոցառումներն իրականացվում են համապատասխան պատասխանատու և համակատարող մարմինների փոխլրացված, համաձայնեցված գործունեության միջոցով։ Պատասխանատուն Ռազմավարությունից բխող միջոցառումների ծրագրով տվյալ միջոցառման համար սահմանված առաջին պատասխանատու մարմինն է, որն ապահովում է այդ միջոցառման և դրանից բխող գործողությունների ամբողջական կատարումը և վերջնական հաշվետվության ներկայացումը։ Համակատարողն այն մարմինն է, որն իր իրավասությունների շրջանակներում, ողջամիտ ժամկետում, աջակցում է պատասխանատու մարմնին միջոցառման ու դրանից բխող գործողությունների կատարման հարցում։
2. Ռազմավարական նպատակների ու դրանց իրագործմանն ուղղված միջոցառումների արդյունավետ իրականացումն ապահովելու նպատակով՝ Պետական եկամուտների կոմիտեի աշխատանքային ծրագրով սահմանվելու են Ռազմավարությամբ ներկայացված նպատակների ու միջոցառումների ուղղությամբ տարեկան կտրվածքով կատարման ենթակա գործողությունները՝ կատարման վերջնաժամկետներով ու պատասխանատուներով:

Եռամսյակային պարբերականությամբ իրականացվելու է սահմանված միջոցառումների կատարման ընթացքի մոնիթորինգ, որի արդյունքներով կազմվելու և Ռազմավարության իրագործման աշխատանքները համակարգող ստորաբաժանմանը (պաշտոնատար անձին) է ներկայացվելու հաշվետվություն: Եռամսյակային հաշվետվության արդյունքներով քննարկվելու են Ռազմավարության իրագործման ուղղությամբ իրականացվող աշխատանքների ընթացքը, ի հայտ եկած խնդիրները և սահմանվելու են այդ խնդիրների կարգավորման քայլերը։ Ռազմավարության միջոցառումների կատարման ընթացքի մոնիթորինգի իրականացման, դրանց կատարման ընթացքի գնահատման, հաշվետվությունների կազմման կարգն ու ժամկետները կսահմանվեն ՊԵԿ ներքին իրավական ակտով։

1. Տարեկան պարբերականությամբ՝ մինչև մարտի 31-ը, ինչպես նաև յուրաքանչյուր միջոցառման կատարման ավարտին Կառավարություն է ներկայացվելու համապատասխանաբար Ռազմավարության առաջընթացի ու տվյալ միջոցառման կատարման արդյունքների հաշվետվությունը: Միջոցառումների կատարման վերջնաժամկետին կազմվող հաշվետվության մեջ ներկայացվելու է միջոցառման արդյունքի գնահատականը՝ գնահատելով, թե որքանով է ապահովվել տվյալ միջոցառման կատարմամբ ակնկալվող արդյունքային ցուցանիշը:
2. Ռազմավարությունը կարող է յուրաքանչյուր տարի, ըստ անհրաժեշտության, վերանայվել՝
3. Կառավարության կողմից վարվող հարկային քաղաքականության փոփոխությունների դեպքում,
4. բարեփոխումների նոր նպատակներ և (կամ) միջոցառումներ սահմանելու անհրաժեշտության դեպքում,
5. Ռազմավարությամբ սահմանված միջոցառումների արդյունքների գնահատմամբ ի հայտ եկած խնդիներին համապատասխան լուծումներ տալու անհրաժեշտության դեպքում:

# **Ամփոփում**

1. Հարկային մարմինն իր գործունեության ավելի քան 30 տարիների ընթացքում կայացել է որպես հարկային վարչարարություն իրականացնող պետական կառավարման մարմին, կուտակել է մեծ փորձ, ժամանակի զարգացումներին համահունչ՝ ներդրել մի շարք ենթակառուցվածքներ, տեղեկատվական համակարգեր։ Ներկայումս նույնպես, արդի մարտահրավերներին համահունչ, հիմնվելով նորարարական տեխնոլոգիաների և անալիտիկ գործիքների վրա, հարկային մարմինն իր առջև խնդիր է դրել ամրապնդել տեղեկատվական տեխնոլոգիաներով բարձր հագեցվածություն ունեցող պետական կառավարման մարմնի իր առաջատար դիրքերը, նորովի կազմակերպել և իրագործել իր գործառույթները:
2. Կարգապահ ու պետության կայացման գործընթացում իրենց դերի ու ազդեցության հստակ գիտակցմամբ տնտեսավարող սուբյեկտների շրջանակն ընդլայնվում է, ուստի Պետական եկամուտների կոմիտեի նպատակն է իր իրավասությունների շրջանակներում համապատասխան աջակցություն ցուցաբերել վերջիններիս՝ պարտավորությունների կատարման գործընթացում: Այդուհանդերձ, որոշ հարկ վճարողների շրջանում կա նաև պարտավորություններից խուսափելու հակվածություն, հետևաբար Պետական եկամուտների կոմիտեի կողմից իրականացվող ծրագրերն ուղղված են լինելու նաև պարտավարությունների կատարումից կանխամտածված խուսափման վարքագծի վերափոխմանը դեպի պարտավորությունների կամավոր կատարումը, պարտավորություններից խուսափման դեպքերի բացահայտման ու նվազեցման գործիքակազմի ու կարողությունների ընդլայնմանը:

1. Ներկայացված ցուցանիշները կարող են վերանայվել և լրամշակվել` ՀՀ-ում տնտեսական իրավիճակի

   փոփոխման պարագայում: [↑](#footnote-ref-1)
2. 2024-2027թթ. համար անվանական ՀՆԱ-ն կանխատեսվել է՝ հիմք ընդունելով տարեկան 9,2% անվանական աճը (6% իրական աճ, 3% ՀՆԱ դեֆլյատորի աճ): Հարկային եկամուտները կանխատեսվել են՝ հիմք ընդունելով 2024-2025թթ. համար՝ ներառյալ վարկառուներին և համավարկառուներին եկամտային հարկի վերադարձի, հարկեր/ՀՆԱ ցուցանիշի տարեկան 0.75 տոկոսային կետով աճը, իսկ 2026թ համար 0.65 տոկոսային կետ (որից վարչարարություն` 0.4 տոկոսային կետ), 2027թ համար 0.55 տոկոսային կետ (որից վարչարարություն` 0.3 տոկոսային կետ): [↑](#footnote-ref-2)
3. Պետական եկամուտների կոմիտեի փաստացի և սպասվելիք ծախսերից հանվել են կապիտալ ծախսերը, ինչպես նաև հիպոտեկային վարկերի գծով եկամտային հարկի վերադարձը։ [↑](#footnote-ref-3)
4. Արդյունավետության գործակիցը հաշվարկվում է որպես hարկային վարչարա­րու­թյան արդյունավետու­թյան գործակցի համար ընտրված ծախսեր ցուցանիշի հարաբերությունը hարկային եկամուտներ և պետական տուրք ցուցանիշին: [↑](#footnote-ref-4)
5. [↑](#footnote-ref-5)
6. Ցուցանիշը հաշվարկվում է որպես հարկային եկամուտների հավելաճի տեմպի հարաբերակցությունը ՀՆԱ-ի հավելաճի տեմպին։ [↑](#footnote-ref-6)
7. [↑](#footnote-ref-7)